**POSLANSKIM SKUPINAM V DRŽAVNEM ZBORU**

**KABINET PREDSEDNIKA VLADE**

**MINISTRSTVU ZA FINANCE**

**MINISTRSTVU ZA DELO, DRUŽINO, SOCIALNE ZADEVE IN ENAKE MOŽNOSTI**

Datum: 24.12.2020

**ZADEVA: PREDLOG AMANDMAJEV KSS PERGAM K PREDLOGU ZAKONA O INTERVENTNIH UKREPIH ZA POMOČ PRI OMILITVI POSLEDIC DRUGEGA VALA EPIDEMIJE COVID-19 (PKP7) - EPA: 1557 - VIII**

Spoštovani,

reprezentativne sindikalne centrale, članice Ekonomsko socialnega sveta, smo vam dne 23.12.2020 posredovale predlog amandmajev k predlogu Zakona o interventnih ukrepih za pomoč pri omilitvi posledic drugega vala epidemije COVID-19 (PKP7), ki jih tudi v KSS PERGAM v celoti podpiramo in menimo, da so nujni za odpravo nekaterih ključnih pomanjkljivosti in nesprejemljivih rešitev v predmetnem zakonu.

Poleg omenjenih amandmajev pa smo v KSS PERGAM oblikovali še nekatere amandmaje, za katere prav tako menimo, da bi jih bilo potrebno sprejeti, predvsem zato, da se besedilo izboljša in odpravi potencialna neenakost med delavci, do katere bi v primeru nespremenjenih predlaganih členov prišlo. Na večino izpostavljenih členov smo opozarjali tudi tekom usklajevanja zakona, vendar končno stališče vladnih predstavnikov tedaj ni bilo jasno, nekatere rešitve v predlogu PKP7 pa so nove in niso bile predmet usklajevanj.

Amandmaji, ki jih dodatno predlagamo, so naslednji:

1. **Amandma**

Za 3. členom se doda nov 3.a člen, ki se glasi:

»*3.a člen*

*V 71. členu* *Zakona o začasnih ukrepih za omilitev in odpravo posledic COVID-19 (Uradni list RS, št. 152/20 in 175/20 – ZIUOPDVE) se doda nov tretji odstavek, ki se glasi:*

»*(3) Ne glede na zakon, ki ureja delovna razmerja, za čas veljavnosti ukrepa delnega povračila nadomestila plače delavcem za začasnem čakanju na delo po 68. členu tega zakona, velja za vse delavce na začasnem čakanju na delo, višina nadomestila plače, določena s prvim in drugim odstavkom tega člena.«.«*

**Obrazložitev:**

*Predlagani odstavek sledi ureditvi, ki je bila vključena v 26. člen ZIUZEOP z novelo ZIUZEOP-A, po kateri je povzeta tudi ta obrazložitev in jo je ob ZIUZEOP-A predlagala Vlada. Z dopolnitvijo člena se jasno določa, da so do nadomestila plače v višini kot je določena z zakonom, ki ureja delovna razmerja, za primer nezmožnosti zagotavljanja dela iz poslovnega razloga, ob tem, da nadomestilo ne sme biti manjše od minimalne plače v Republiki Sloveniji, upravičeni vsi delavci v času veljavnosti ukrepov po tem zakonu, ki ne delajo zaradi začasnega čakanja na delo. S tem se odpravlja dilema, ali so do tako določene višine nadomestila plače upravičeni tudi delavci, katerih delodajalci niso upravičeni do povračila nadomestila plač na podlagi Zakona o začasnih ukrepih za omilitev in odpravo posledic COVID-19 (Uradni list RS, št. 152/20 in 175/20 – ZIUOPDVE). Pri tako določeni opredelitvi se izhaja iz namena zagotavljanja nadomestila plače delavcem, ki ne opravljajo dela zaradi razloga posledic epidemije. Interventni ukrepi, ki jih določa ta zakon so namreč namenjeni omilitvi posledic epidemije. V kolikor bi se na strani delavcev kot razlikovalni element za različno upravičenost višine nadomestila plače upošteval le položaj delodajalca, kot je opredeljen v 68. členu Zakona o začasnih ukrepih za omilitev in odpravo posledic COVID-19 (Uradni list RS, št. 152/20 in 175/20 – ZIUOPDVE), bi takšno razlikovanje pomenilo neupravičeno in neutemeljeno razlikovanje na strani delavcev.*

1. **Amandma:**

V predlaganem 31. členu se doda nov tretji odstavek, ki se glasi:

»*V 10. odstavku 65. člena Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. 49/20, 61/20 in 152/20 – ZZUOOP; v nadaljnjem besedilu: ZIUZEOP) se črta besedi »in zaposlenim«*.

**Obrazložitev:**

*Predlagana sprememba smiselno sledi prepovedi iz 99. člena ZIUZEOP ali 14. členu ZDLGPE, ki prav tako omejujeta izplačevanje dela plače iz naslova uspešnosti poslovanja oziroma nagrad za poslovno uspešnost poslovodstvu, ne pa tudi zaposlenim.*

1. **Amandma:**

V prvem odstavku 88. člena se črta besedilo »*na delovnih mestih plačne skupine J, ki opravljajo delo v dejavnosti zdravstva in socialnega varstva*«.

Sedmi odstavek se spremeni tako, da se glasi: »*Sredstva za financiranje dodatka iz prvega odstavka tega člena se zagotovijo v proračunu Republike Slovenije. Zahtevki za izplačilo sredstev se vložijo pri ministrstvu, pristojnem za dejavnost, ki jo izvaja izvajalec. Način izstavitve zahtevkov in roke izplačil določi minister, pristojen za sistem plač v javnem sektorju*.«.

**Obrazložitev:**

*Predlagani člen pozdravljamo, saj omogoča izplačevanje dodatka tudi delavcem plačne skupine J v dejavnosti zdravstva in socialnega varstva, če so v času epidemije pri svojem delu nadpovprečno izpostavljeni tveganju za svoje zdravje oziroma prekomerno obremenjeni zaradi obvladovanja epidemije, ne glede na to, da ne delajo nujno neposredno s pacienti z okužbo ali s sumom na okužbo s COVID-19. Ker pa se takšne okoliščine pojavljajo tudi pri drugih zaposlenih v dejavnosti zdravstva in socialnega varstva, je potrebno možnost izplačila predmetnega dodatna dati tudi drugim zaposlenim v dejavnosti zdravstva in socialnega varstva, saj bi v nasprotnem primeru prišlo do neutemeljene neenake obravnave, ki bi bila pogojena izključno s plačno skupino, v katero je umeščeno posamezno delovno mesto, ne pa z vsebino dela oziroma pogoji dela, ki se lahko pojavijo tudi na delovnih mestih drugih plačnih skupin.*

1. **Amandma:**

V prvem odstavku 109. člena se črta beseda »*najmanj*«.

**Obrazložitev:**

*Predlagani amandma je bil usklajen med socialnimi partnerji in preprečuje, da bi bili direktorji in ravnatelji, za katere velja predmetna izjema od siceršnjih kriterijev za uvrščanje v plačne razrede, uvrščeni v višji plačni razred, kot njihov predhodnik, pri katerem so bili kriteriji upoštevani.*

Predlagamo, da zgoraj predlagane amandmaje prevzamete in predlagate kot svoje amandmaje v zakonodajnem postopku. Upamo pa, da bomo imeli sindikati možnost tudi sodelovati kot zainteresirana javnost na seji matičnega odbora za finance v Državnem zboru, ko bo le-ta obravnaval predmetni zakon.

Lep pozdrav,

Jakob Počivavšek

Predsednik

KSS PERGAM

l.r.